Той узнава за опита за преврат през август 1991 г. няколко часа предварително и уведомява Александър Яковлев. След потушаването на пуча работи като съветник на новия председател на КГБ Вадим Бакатин до разпадането на Съветския съюз. Продължава да изобличава публично начина на действие на КГБ, като сред другите му твърдения е и това, че българският дисидент Георги Марков е убит по искане на Тодор Живков. Отровата и оръдието на убийството са предоставени от КГБ, но операцията е проведена от български секретни служби.